SPALI คาดยอดขายปีนี้อาจไม่ตามเป้า เตรียมผุด 10-11 โครงการในช่วงที่เหลือ
SPALI คาดยอดขายปีนี้อาจไม่ตามเป้า เตรียมผุด 10-11 โครงการในช่วงที่เหลือ
10 ก.ย. 2558

นายไตรเตชะ ตั้งมติธรรม กรรมการและรองกรรมการผู้จัดการ บริษัท ศุภาลัย จำกัด (มหาชน) หรือ SPALI เปิดเผยว่า ยอดขายปีนี้อาจพลาดเป้าหมายที่ตั้งไว้ 2.3 หมื่นล้านบาท หลังจากยอดขายในช่วง 8 เดือนแรกปีนี้ทำได้เพียง 1.2 หมื่นล้านบาท เนื่องจากภาวะเศรษฐกิจในประเทศที่ยังไม่ฟื้นตัว ทำให้ตลาดอสังหาริมทรัพย์ชะลอตัวตาม ความเชื่อมั่นและกำลังซื้อลดลง ส่งผลต่อการชะลอตัดสินใจซื้ออสังหาริมทรัพย์ ซึ่งจะเห็นได้จากโครงการคอนโดมิเนียมที่ยอดขายยังไม่ค่อยดีนัก แต่โครงการแนวราบยังสามารถขายได้อย่างต่อเนื่อง เนื่องจากเป็นโครงการที่สร้างเสร็จพร้อมโอน ต่างจากรคอนโดมิเนียมที่ต้องระยะเวลาในการโอน ทำให้ลูกค้ามีเวลาในการตัดสินใจซื้อ
นายไตรเตชะ กล่าวว่า ส่วนการเปิดโครงการในช่วงที่เหลือของปีนี้ บริษัทวางแผนที่จะเปิดอีก 10-11 โครงการ แบ่งเป็น โครงการแนวราบ 7-8 โครงการ มูลค่า 7-8 พันล้านบาท และโครงการคอนโดมิเนียม 3 โครงการ มูลค่า 8 พันล้านบาท ส่วนการเปิดโครงการใหม่ในปี 59 คาดว่าจะมีโครงการเปิดใหม่และมูลค่าโครงการรวมไม่ต่ำกว่าปีนี้ที่มีจำนวนเปิดโครงการใหม่รวม 27 โครงการ มูลค่า 3.3 หมื่นล้านบาท
ขณะเดียวกัน บริษัทยังมั่นใจรายได้ในปีนี้จะเป็นไปตามเป้าหมายที่ตั้งไว้ 2.2 หมื่นล้านบาท โดยในครึ่งปีแรกของปีนี้บริษัทมีรายได้แล้ว 1.02 หมื่นล้านบาท ขณะที่ปัจจุบันบริษัทมีมูลค่ายอดขายรอโอน (Backlog) 1.14-1.15 หมื่นล้านบาท ซึ่งจะทยอยโอนในช่วงที่เหลือของปีราว 8 พันล้านบาท
นายไตรเตชะ กล่าวอีกว่า สำหรับงบซื้อที่ดินในปีนี้ที่บริษัทตั้งไว้ 6 พันล้านบาท ปัจจุบันได้ใช้งบซื้อที่ดินไปแล้ว 4 พันล้านบาท เพื่อสำหรับรองรับการพัฒนาในอีก 1-2 ปีข้างหน้า